Foto: Index, Hina

"SHOPING" lista v.d. ravnatelja Siniše Kovačića za vanjsku produkciju pokazuje kako su najbolje u poslovima s HRT-om prošli oni s dobrim vezama u HDZ-u. Tako je Kovačić kupio čak tri projekta iza kojeg stoji bivši Karamarkov savjetnik za medije Miljenko Manjkas, za film General Antuna Vrdoljaka, bivšeg zastupnika HDZ-a izdvojeno je 9,6 milijuna kuna, a nije loše prošao ni Karamarkov bivši šef kabineta Dominik Galić. Među "kupljenima" se nalaze i neki od aktera Karamarkove afere s MOL-om.

LISTU TROŠKOVA MOŽETE POGLEDATI OVDJE

Dujmović i Bolković nisu vanjska produkcija



Index je u posjedu detaljnog troškovnika HRT-a gdje je vidljivo za koliko su se kupovale određene emisije, koliko je trošak po epizodi te ukupni trošak. Naime, do sada su nam iz HRT-a odbijali dati te podatke tvrdeći da je "Hrvatska radiotelevizija u postupku nabave audiovizualnih djela od strane neovisnih proizvođača te bi navođenje troška za emisije moglo utjecati na tijek pregovora s drugim neovisnim proizvođačima".



No, sukladno pravu za pristup informacijama temeljem članka 11. Zakona o HRT-u odnosno ugovora s neovisnim proizvođačima zatražili smo sve ugovore od 1. siječnja 2016. godine do 30. rujna 2016. godine.



Na listi, koju smo dobili od HRT-a, nema najnovijih akvizicija Romana Bolkovića, Tihomira Dujmovića kao ni Željka Pervana jer oni rade emisije unutar produkcije HRT-a. Naime, oni su posebno angažirani kao voditelji jer je procijenjeno da te HRT-ove emisije od čega su dva talk show, ne može nitko odraditi od zaposlenih na HRT-u.

Tekst se nastavlja ispod oglasa

No, krenimo redom.

Red Udbe, red Bleiburga red zločestih partizana



U dijelu dokumentarnog programa u 2016. godini za 70 tisuća kuna otkupljena je emisija "Neprijatelj naroda", Avid medije iza kojeg stoji Višnja Starešina iz Ureda za pronalaženje, obilježavanje i održavanje grobova žrtava komunističkih zločina nakon Drugog svjetskog rata. HRT je objavio dokumentarac uoči obljetnice Bleiburga.



"Dokumentarni film ‘Neprijatelj naroda’ je svjedočanstvo o represiji, strahu i šutnji. Kroz obiteljske i osobne sudbine žrtava i kroz objašnjenja eksperata film dokumentira sustav komunističke represije : od masovnih poslijeratnih likvidacija i ciljane eliminacije inteligencije i građanske klase, do današnje šutnje", stoji u najavi dokumentarca. I ostale narudžbe sličnog su karaktera pa je tako za 40 tisuća kuna otkupljen dokumentarac "Lex Perković - tajna udbaškog ubojstva", a za 36 tisuća kuna dokumentarac "Križni put - zločin bez kazne", a iz tih projekata stoji Miljenko Manjkas bivši savjetnik za medije Tomislava Karamarka koji je dobio i 40 tisuća kuna za razradu scenarija Rat iza rata.



Pet minuta kuhanja Vlatke Pokos plaćamo 9500 kuna



Otkupljen je i dokumentarac Prvi put, OZ medije za 35 tisuća kuna autorice Mirjane Hrge o našoj prvoj olimpijskoj medalji, rukometnom zlatu s Olimpijskih igara u Atlanti 1996. godine. Najmanji iznos isplaćen je za dokumentarac "Ljubavnici mora" Mire Andrića.



U proizvodnji dokumentarnog programa ističe se projekt "Stožer" tvrtke Madura koji je plaćen 1,3 milijuna kuna. Riječ je o 20 epizoda po 30 minuta, od čega svaka epizoda stoji 68 tisuća kuna. Kao što smo već pisali iz kvote Obrazovanja i znanosti kupljena je Škola kuhanja voditeljice Vlatke Pokos koja stoji 712 tisuća kuna. Riječ je o 75 epizoda koje traju pet minuta a svaka epizoda stoji 9,5 tisuća kuna.



Dvije minute predavanja o Bontonu 9600 kuna



No, "Vlatkina škola" kuhanja nije rekorder po troškovima u minuti, tu je 100 riječi - bonton čije dvije minute stoje 9.698 kuna. Riječ je o projektu sa sto epizoda u trajanju od dvije minuta, a ukupna vrijednost ugovora je 969 tisuća kuna.



Projekt Željke Ogreste Dva jedan u gostima stoji 78 tisuća kuna po epizodi, čime su potvrđeni prethodni napisi Indexa. Riječ je o 20 epizoda koje traje pola sata, a ukupno stoje 1,5 milijuna kuna.



I Migritovi ljudi među dobitnicima



"Zanimljivo je kako je jedna od osoba koja se spominje u Migritu Jurica Kešina koji je bio i direktor luke Zadar u vlasništvu fantomske slovenske tvrtke", objavio je HRT u srpnju 2015. godine istražujući famoznu tvrtku Migrit koja se dovodila u vezu s Tomislavom Karamarkom. Upravo je tvrtka "Headline product" iza kojeg stoji Kešina od HRT-a dobila 20 epizoda od 30 minuta projekta "Zdravi život". Svaka epizoda stoji 25 tisuća kuna. Kešina je ovu tvrtku osnovao u krajem listopada prošle godine.



Podsjetimo, prošlog se ljeta tvrtka Migrit energija, koja je u vlasništvu Oksane Dvinskykh, pokušala uključiti u posao s nuklearnom energijom u Finskoj. Nisu uspjeli jer su Finci smatrali da iza svega stoji ruski novac. Kešina je bio zamjenik Oksane Dvinskykh koja je i financirala HDZ-ov gospodarski program.



General, Antuna Vrdoljaka, dobio je 9,6 milijuna kuna za projekt General. Riječ je o osam epizoda po 47 minuta od kojih svaka stoji 1,2 milijuna kuna.



Tu je i bivši šef Karamarkova kabineta



Za razradu scenarija Šesti autobus Umjetnička organizacija MissArt dobila je 320 tisuća kuna. Riječ je o ratnim zbivanjima u Vukovaru 1991. godine, iza kojeg stoji Eduard Galić. Missart je do sada realizirao desetak projekata, uglavnom dokumentarne filmove i serijale ratne i crkvene tematike. U Missartu je i Dominik Galić bivši šef kabineta predsjednika HDZ-a Tomislava Karamarka.